РЕГЛАМЕНТ ЗА ИЗПЪЛНЕНИЕ (ЕС) № 600/2013 НА КОМИСИЯТА
от 24 юни 2013 година
за изменение на Регламент (ЕО) № 555/2008 по отношение на извършването на изотопни анализи на лозаро-винарски продукти в Хърватия по време на преходния период
ЕВРОПЕЙСКАТА КОМИСИЯ,
като взе предвид Договора за присъединяване на Хърватия, и по-специално член 3, параграф 4 от него (1),
като взе предвид Акта за присъединяване на Хърватия, и по-специално член 41, параграф 1 от него (2),
като има предвид, че:
(1)
С оглед на присъединяването на Хърватия към Европейския съюз следва да се постановят специални правила по отношение на изотопния анализ на лозаро-винарски продукти, който трябва да се извършва, както е посочено в член 87 от Регламент (ЕО) № 555/2008 на Комисията (3). Изотопният анализ е метод за анализ, използван за контрол и борба срещу измамата в лозаро-винарския сектор, който изисква високоспециализирани научни познания и техническо оборудване. Хърватия не разполага с оборудване за прилагането на този метод. С оглед да бъде гарантирано еднакво прилагане на процедурите за контрол, Съвместният изследователски център (СИЦ) следва да прилага анализа от името на Хърватия за период, който ще ѝ позволи да придобие необходимите знания и оборудване за изпълнение на тази задача.
(2)
Поради това Регламент (ЕО) № 555/2008 следва да бъде съответно изменен.
(3)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 89 от Регламент (ЕО) № 555/2008 се заменя със следното:
„Член 89
За период, приключващ на 30 юни 2015 г., в очакване на изграждането на подходящо аналитично оборудване, Хърватия изпраща своите проби от вино на СИЦ за анализ.
Хърватия може да определи компетентен орган, който е упълномощен да има достъп до информацията, отнасяща се до пробите, взети на нейна територия.“
Член 2
Влизане в сила
Настоящият регламент влиза в сила, при условие че Договорът за присъединяването на Хърватия влезе в сила и на датата на влизането му в сила.
Срокът му на действие изтича на 30 юни 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 24 юни 2013 година.